Toronto
Toronto je najnaseljeniji grad u Kanadi te glavni grad provincije Ontario. Nalazi se u Južnom Ontariju na sjeverozapadnoj obali jezera Ontario. Sa preko 2,5 miliona stanovnika, peti je najnaseljeniji grad u Sjevernoj Americi. Stanovnici Toronta sebe nazivaju Torontonians (engleski), odnosno torontois (francuski). Njegovo metropolitansko područje sa 5 miliona stanovnika je sedmi najveći urbani region u Sjevernoj Americi. Toronto je srce "Velikog Toronta" (engl. Greater Toronto Area odnosno GTA), i dio je gušće naseljenog regiona u Južnom Ontariju poznatom kao "Zlatna potkovica" (engl. Golden Horseshoe), što je dom za oko 8,1 miliona ljudi - otprilike 25% ukupnog stanovništva Kanade. Prema popisu iz 2011. godine, u urbanom dijelu Toronta je živjelo 5.132.794 a u metro području 5.583.064 stanovnika.